Poročilo o skupni zimski turi AŠ 2008/09

Datum: 14.12.2008

Kraj: Snežnik

Jutranji pogled v temno deževno noč me skoraj prepriča, da bi se obrnil v postelji in spal naprej. Ampak ker vem, da me čaka cela četa zagnanih tečajnikov, ki so vzeli zares tisti moj »gremo v vsakem vremenu«, se le premagam in vstanem. V Šentvidu so najprej le ta »stari«, potem začnejo kapljati še mlajši. Ne čakamo predolgo, kajti določeno število jih je prenočilo v baznem taboru v Ilirski Bistrici, kjer so opravili prepotrebno aklimatizacijo. Kar milo se mi stori, ko pripeljem na parkirišče na Sviščakih in zagledam premočene tečajnike, ki apatično stojijo na dežju. Spravimi se v kočo in tam jim poskušam navsezgodaj vbiti v glavo nekaj o opremi za gibanje po gorah pozimi. Dež zunaj se malo unese in na travniku pred kočo potreniramo iskanje s plazovno žolno. Potem pa lepo v koloni proti vrhu. Levo in desno nas kot nadležne muhe obletavajo »ta stari« člani odseka, nekateri peš, drugi na smučeh. Malo pod vrhom se potopimo v gosto meglo in kot psi sledniki strmimo v tla in gledamo, kje so zametene sledi predhodnikov. Še skok na vetrovni vrh, malo poduškanja v »zimski« sobi in povratek v dolino. Na strmini pred kočo vadimo hojo z derezami in cepinom in poskrbimo, da premočimo še zadnje suhe koščke oblek. Po zunanjem in notranjem ogrevanju v koči počasi odkapljamo proti domu.

Na turi je bilo 16 tečajnikov in 28 ostalih članov odseka.

Jani Bele

